
	COMISIA PENTRU MUNCĂ ŞI PROTECŢIE SOCIALĂ



	Bucureşti,
	2 septembrie 2008

	Nr.
	27/203


R A P O R T
asupra propunerii legislative  pentru completarea articolului 13, litera b) din Legea nr. 44(r1) din 01/07/1994, republicată în Monitorul Oficial, Partea I nr.28/10/2002 privind veteranii de război, precum şi unele drepturi ale invalizilor şi văduvelor de război
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 331 din 12 mai 2008 cu dezbaterea pe fond în procedură obişnuită  a propunerii legislative pentru completarea articolului 13, litera b) din Legea nr. 44(r1) din 01/07/1994, republicată în Monitorul Oficial, Partea I nr.28/10/2002 privind veteranii de război, precum şi unele drepturi ale invalizilor şi văduvelor de război.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.1696/10.12.2007)
· avizul favorabil al Comisiei juridice, de disciplină şi imunităţi (nr.31/492/17 iunie 2008)
· avizul negativ al Comisiei pentru apărare, ordine publică şi siguranţă naţională (nr.32/413/18 iunie 2008)
· punctul de vedere negativ al Guvernului (nr.75/11 ianuarie 2008)
 Propunerea legislativă are ca obiect de reglementare modificarea lit.b) a art.13 din Legea nr. 44/1994 privind veteranii de război, precum şi unele drepturi ale invalizilor şi văduvelor de război, republicată, cu modificările şi completările ulterioare, în sensul stabilirii modalităţii de calcul a despăgubirilor la care au dreptul veteranii de război decoraţi, în situaţia în care, din cauza deficitului de teren în localităţile în care domiciliază, nu au putut fi împroprietăriţi cu 500 m2 pentru loc de casă, aşa cum prevede legea, cuantumul despăgubirilor urmând să se stabilească în funcţie de valoarea medie pe ţară a terenului.
Comisia propune Plenului Camerei Deputaţilor respingerea  iniţiativei legislative din următoarele considerente:
- în vederea respectării principiului egalităţii în drepturi, reglementat de art.16 din Constituţia României, republicată, pentru stabilirea echivalentului valoric al acestor despăgubiri, în cazul terenurilor care nu au putut fi atribuite în natură, se impune urmărirea aplicării unui mod de calcul unitar;

- prin Hotărârea Guvernului nr. 1217/2003 s-a stabilit cuantumul despăgubirilor la suma de 1564 lei pentru toţi veteranii decoraţi, care nu au beneficiat de atribuirea terenului de 500 m2, iar plata drepturilor se face din bugetul Ministerului Internelor şi Reformei Administrative, prin prefecturile judeţene şi, respectiv prin prefectura Municipiului Bucureşti;
- nu sunt precizate sursele financiare necesare aplicării măsurilor propuse, încălcându-se astfel art. 138 alin. (5) din Constituţia României, care prevede că „nici o cheltuială bugetară nu poate fi aprobată fără stabilirea sursei de finanţare.”
 Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

La dezbaterile care au avut loc în şedinţa comisiei din 26 august 2008 au participat, în conformitate cu prevederile art.55 din Regulamentul Camerei Deputaţilor:


- Doamna Denisa Pătraşcu Secretar de Stat în cadrul Ministerului Muncii, Familiei şi Egalităţii de Şanse;

- Domnul locotenent-colonel Paul Nenciu, consilier juridic în cadrul Ministerului Apărării.
La lucrările comisiei au fost prezenţi 18 deputaţi, din totalul de 19 membri ai comisiei.

Raportul comisiei a fost adoptat cu unanimitate de voturi. 
 Propunerea legislativă a fost  respinsă de Senat în şedinţa din 6 mai 2008.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

